**Gânduri de toamnă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tinerețea fuge de gânduri,

Maturitatea te pune pe gânduri,

Bătrânețea se hrănește cu gânduri.

( Eu)

Septembrie

Pașii-mi țicniți,

De ani betegiți,

Pășesc pe creste

De valuri,

Mă poartă spre lună

Unde se-adună

Din când în când

Idealuri.

Evadați din genune,

Zori plini de sfiiciune

Îmi trimit lumină

Prin pleoape,

De toamna trăirii,

De neputința iubirii

Sunt din ce în ce

Mai aproape.

Octombrie

Toamna rebelă se așterne

Pe viața-mi furioasă și gravă,

Drepturi își arogă și cerne

Ruginiul pe pădurea trândavă.

Cerul plânge picurând

Lacrimi diamantine pe frunze,

Codrul se trezește pufnind,

Soarelui aducându-i acuze.

Norii cu râvnă vâslesc

Pe vasta nesfârșire eternă,

Să ningă cu stele-şi doresc

Să-mi scoată speranţa din bernă.

Privesc în mine smerit...

Am fost un erou de baladă?

Spectacolul deja s-a sfârșit

Și aștept cortina să cadă.

.Noiembrie

Se-aude liniștea încet plângând,

Gându-mi rebel vine de nicăieri,

Revăd trăsuri pe nori zburând

La asfințit, în depărtate zări.

Cerul rănit, sătul de melodrame,

Înspăimântat de nimeni și nimic,

Trimite nesfârșite telegrame,

Ce-ajung la mine, pic cu pic.

Toți bidivii carelor astrale

Au dispărut în nove rătăcite,

Neliniștea-mi se-așează la taclale

Și-n Acheronul mitic mă trimite.

Neantul se topește-ncet în mine

Cu ploaie, fulgere și hărmălaie,

Se străduie din plin să îmi aline

Focul, ce-a devenit o vâlvătaie.

De-ar reuși, ce-ar mai putea gresa

În sufletu-mi bolnav de clipele uzate,

Pe cine-ar mai putea interesa

Un meteor țipând în miez de noapte.

Mai gol, mai singuratic ca oricând,

Fără speranțe, obosit și prăfuit,

Aștept ca zeii să se-ndure în curând

Să-mi poarte pașii lin spre infinit.